|  |  |  |
| --- | --- | --- |
| Pressemeddelelse |  | 21. november 2012 |
| **Børn med særlige behov mangler støtte i folkeskolerne i Hovedstaden** |  |  |

*Knap to tredjedele af de forældre i Hovedstaden, hvis børn har klassekammerater med adfærds- eller indlæringsmæssige problemer, oplever, at der er for lidt støtte til de pågældende børn. Og 44 pct. af alle adspurgte forældre i Hovedstaden anser dette for en af skolens største udfordringer. Det viser en ny stor undersøgelse blandt forældre til børn i folkeskolen, som Epinion har gennemført for Danmarks Lærerforening.*

Tallene bekræfter, at det er nødvendigt med en kommunal indsats for at styrke folkeskolens muligheder for at inkludere elever med særlige behov i de almindelige klasser. Danmarks Lærerforening efterlyser i en aktuel kampagne, at alle kommuner vedtager en konkret plan for, hvordan folkeskolen kan styrke inklusionen.

I Egedal kommune, som er en del af Hovedstaden i denne undersøgelse, har vi netop fået bekræftet via skoleudvalgets nyeste vedtagelse, at dette er et område, hvor vi i allerhøjeste grad savner både plan og strategi.

Vi håber derfor, at vi i den nærmeste fremtid vil se politiske udspil, som både fastlægger en overordnet kommunal strategi, men som også pålægger den enkelte skole at udarbejde planer for, hvordan inklusion skal ske helt konkret til glæde for både de svage men også de stærke elever.

Dette ser vi gerne sker i et samarbejde med folkeskolens interessenter, dvs. både lærere, forældre og elever.

I Egedal Lærerkreds vil vi i de kommende måneder sætte fokus på dette område for blandt andet at holde vores lokalpolitikere fast på sporet under overskriften:

***”Alle børn har ret til den rette undervisning!”***

Yderligere oplysninger,

Kredsformand Steen Herløv Madsen, 4717 9952 eller 033@dlf.org